久雨喜晴檢閲計院紀以舂容之篇敬用韻爲謝
作者：吳潛
朝代：宋

paragraphs: 樂天何愛詠，堯夫非好吟。
愧乏康濟術，粗懷饑溺心。
彌旬雨翻屋，耄倪泣蒼䫒。
微臣職芻牧，癢痛入肌深。
行若負刺芒，坐如隠氈鍼。
再拜告神明，寸心秉堅金。
蠲租還已債，議獄并弛刑。
但求講實政，何暇競虛名。
天威咫尺臨，昏翳忽開明。
宿苗既豐碩，穉秧靡飄淫。
阿香亦效靈，排陰吐洪音。
推出太陽輝，天外旋收聲。
老守寬近憂，濁醪呼客斟。
客有勸翁歸，前身豈傅霖。